བགྲོ་གཞིའི་ས་བཅད་ལྔ་པ་ནི།ཞེས་སོགས་གཞུང་གོང་བསྒྲིགས་ཏེ་ཆོས་ཅན་མཐུན་སྣང་བ་འགོག་ཚུལ་དང་།དེའི་གནད་ཀྱིས་ཐལ་རང་གི་དགག་བྱ་ལ་ཁྱད་པར་འབྱེད་ཚུལ་བཅས་ལ་དཔྱད་རྩོམ་སྤེལ་རྒྱུ་ཞེས་གཞུང་གི་གོང་འོག་མདོར་བསྡུས་ཤིག་སྒྲིག་ན།དང་བོ།ལྷག་མཐོང་ཆེན་མོ་དང་ལེགས་བཤད་སྙིང་པོ་གཉིས་ཀྱིས་ལེགགས་ལྡན་འགོག་པའི་ཚིག་གསལ་དགོངས་པ་འགྲེལ་ཚུལ་ཐ་དད་པའི་དབང་གིས་ཆོས་ཅན་མཐུན་སྣང་བ་འགོག་ཚུལ་མི་འདྲ་བ་གཉིས་བྱུང་ཡང་ལེགས་ལྡན་གཅིག་གི་གྲུབ་མཐའ་བཀག་པས་གྲུབ་མཐའ་མི་མཐུན་པ་གཉིས་བཀག་པ་མིན་པའི་སྐོར་གཞུང་དང་བོ་བྱུང་།འོ་ན།ལེགས་བཤད་སྙིང་པོས་ཆོས་ཅན་མཐུན་སྣང་བ་འགོག་ལུགས་ཇི་འདྲ་རེད་ཟེར་ན།ལེགས་ལྡན་གྱི་དངོས་ཀྱི་ཁས་བླངས་ལ་སྦྱར་ནས་ཆོས་ཅན་མཐུན་སྣང་བ་འགོག་ལུགས་འདི་འདྲ་རེད་ཅེས་གཞུང་གཉིས་པ་བྱུང་།འོ་ན།ལེགས་ལྡན་གྱིས་རང་མཚན་གྱིས་ཁྱད་པར་དོར་བའི་སྤྱི་ཆོས་ཅན་གཟུང་རྒྱུ་མེད་ཀྱང་།བདེན་གཉིས་ཀྱིས་ཁྱད་པར་དོར་བའི་སྤྱི་ཆོས་ཅན་གཟུང་རྒྱུ་ཡོད་ཅེས་ཟེར་ན།རང་མཚན་གྱིས་ཁྱད་པར་དོར་བ་མེད་ན།རང་གི་ངོ་བོས་ཁྱད་པར་དོར་བ་མེད།དེ་མེད་ན་དོན་དམ་པས་ཁྱད་པར་དོར་བ་མེད་དེ།རང་གི་ངོ་བོས་ཡོད་པ་དེ་དོན་དམ་པ་ཡོད་པའི་དོན་ཡིན་པའི་ཕྱིར་ཞེས་གཞུང་གསུམ་པ་བྱུང་།འོ་ན།ཆོས་ཅན་མཐུན་སྣང་བ་ཇི་འདྲ་རེད་ཅེ་ན།རང་རྒྱུད་པ་ལྟ་བུའི་གྲུབ་མཐའ་ནང་ཕན་ཚུན་ཆོས་ཅན་མཐུན་སྣང་བ་ཡོད་མེད་ལ་མ་ལྟོས་པར་སྔ་རྒོལ་རང་རྒྱུད་པ་དང་།ཕྱི་རྒོལ་སེམས་ཙམ་པའམ་ཐལ་འགྱུར་བ་གཉིས་ཀྱི་ཆོས་ཅན་འཇལ་བྱེད་ཀྱི་ཚད་མའི་ངོ་བོ་གང་འཐད་ནས་འདྲ་བ་ཞིག་ལ།ཆོས་ཅན་མཐུན་སྣང་བའོ་ཞེས་གཞུང་བཞི་པ་བྱུང་།འོ་ན།ཆོས་ཅན་མཐུན་སྣང་བ་འགོག་ན་གྲུབ་འབྲས་ཅི་ཡོད་ཅེ་ན།ཆོས་ཅན་མཐུན་སྣང་བ་ལ་གནོད་པར་མཐོང་ན་ཐལ་འགྱུར་བའི་ལུགས་ཀྱི་དགག་བྱ་ཕྲ་མོ་ཁེབས་པ་ཡིན་ནོ་ཞེས་པ་ལ།འོ་ན།ཐལ་འགྱུར་བའི་དགག་བྱ་ཕྲ་མོ་དང་།རང་རྒྱུད་པའི་དགག་བྱ་ཕྲ་མོའི་ཁྱད་པར་ཇི་འདྲ་རེད་ཅེ་ན།དབུ་མ་རང་རྒྱུད་པས་བློ་གནོད་མེད་ཀྱི་དབང་གིས་མ་བཞག་པའི་རང་ངོས་ནས་གྲུབ་པ་དེ་དགག་བྱ་ཕྲ་མོར་འདོད་ཅིང་།དེ་ཡང་།བློ་གནོད་མེད་ཅེས་པ་རང་མཚན་སྣང་བ་ལ་གནོད་པ་མེད་ཅིང་ཡུལ་གྱི་རང་མཚན་ལ་ཚད་མར་སོང་བ་ཞིག་ལ་གོ་དགོས།དེའི་དབང་གིས་མ་བཞག་པའི་རང་ངོས་ནས་གྲུབ་པ་དེ་དགག་བྱ་ཕྲ་མོ་དང་།དབང་གིས་ཞེས་པ་ནི་སྣང་བའི་དབང་གིས་ལའོ།།